Lesersbrief: Rugby-ondersteuners moet hul misnoeë wysLukas Boshoff van Pretoria het die onderstaande brief aan die Suid-Afrikaanse Rugbyunie (Saru) gerig na aanleiding van Nathi Mthethwa, minister van sport, se uitlatings rakende rugbyspelers wat nie die knie vir die Black Lives Matter-veldtog wil buig nie. Lukas Boshoff. Goeiedag, Ek stuur hierdie boodskap met diep bekommernis. Die minister van sport soek blykbaar kommentaar van Saru aangaande die Suid-Afrikaanse spelers wat in Engeland nie die knie wou buig voor die kultus van die Black Livers Matter (BLM) nie. Hy sou dit nie gedoen het as hy spelers se reg tot eie oortuiging gerespekteer het nie. Dus lei ek en duisende ander af dat hy dit nie goedkeur nie. Ons ken ook die minister vir sy uiters beledigende opmerkings teenoor wit mense. Indien die minister van elke speler verwag om die knie te buig met gebalde vuis in die lug, is daar mos geen waarborg dat hy dit nie ook van elke toeskouer sal verwag nie. Dus, die publiek kan goedsmoeds honderde rande vir kaartjies vir die komende Britse Leeus-toer betaal net om ingang geweier te word by hekke of van pawiljoene afgegooi word indien hulle nie voor die BLM wil kniel nie. Dit mag absurd klink, maar die minister se houding hierteenoor is alreeds absurd. Dit weerspieël ook die magshebsug van die regering. Dit is geen wonder dat daar nou verskillende veldtogte op sosiale media ontstaan wat ondersteuners maan om nie vanaf 2 September kaartjies vir die Britse Leeus-toer te koop nie. Wat gaan gebeur as die minister spelers wat nie voor die kultus wil kniel nie, verbied om in die toetse te speel? Ek rig hiermee ŉ ernstige beroep op Saru om bogenoemde aan die minister oor te dra. Die tyd het aangebreek dat rugbyondersteuners hul misnoeë met die regering se inmenging in sport gaan straf deur finansiële maatreëls. Indien daar nie toeskouers gaan wees nie, gaan borge ook stelselmatig onttrek. Groete, Lukas Boshoff